Ψήφισμα

του Ευρωπαϊκού Κοινοβουλίου με τις παρατηρήσεις που συνοδεύουν την απόφαση σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2002 — Τμήμα VI — Ευρωπαϊκή Οικονομική και Κοινωνική Επιτροπή

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον λογαριασμό διαχείρισης και τον δημοσιονομικό ισολογισμό για το οικονομικό έτος 2002 (I5-0034/2003 — C5-0088/2004),

έχοντας υπόψη την ετήσια έκθεση του Ελεγκτικού Συνεδρίου σχετικά με το οικονομικό έτος 2002, συνοδευόμενη από τις απαντήσεις των θεσμικών οργάνων (C5-0583/2003) [1],

έχοντας υπόψη τη δήλωση αξιοπιστίας σχετικά με την αξιοπιστία των λογαριασμών και τη νομιμότητα και κανονικότητα των υποκειμένων πράξεων την οποία παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (C5-0583/2003),

έχοντας υπόψη τη σύσταση του Συμβουλίου της 9ης Μαρτίου 2004 (C5-0145/2004),

έχοντας υπόψη το άρθρο 272 παράγραφος 10 και το άρθρο 275 της συνθήκης ΕΚ,

έχοντας υπόψη το άρθρο 22 παράγραφοι 2 και 3 του δημοσιονομικού κανονισμού, της 21ης Δεκεμβρίου 1977 [2], καθώς και το άρθρο 50 του δημοσιονομικού κανονισμού, της 25ης Ιουνίου 2002 [3],

έχοντας υπόψη το άρθρο 93α και το παράρτημα V του εσωτερικού κανονισμού του,

έχοντας υπόψη την έκθεση της επιτροπής ελέγχου του προϋπολογισμού (A5-0228/2004),

1. λαμβάνει υπόψη τις απαντήσεις που έδωσε η Ευρωπαϊκή Οικονομική και Κοινωνική Επιτροπή (ΟΚΕ) την 17η Δεκεμβρίου 2003 στο ερωτηματολόγιο που απέστειλε η επιτροπή ελέγχου του προϋπολογισμού στις 26 Νοεμβρίου 2003·

2. ευχαριστεί την ΕΟΚΕ για τη διαβίβαση των εσωτερικών της διατάξεων ως προς την εκτέλεση του προϋπολογισμού και του χάρτη για τον εσωτερικό ελεγκτή·

3. λαμβάνει υπόψη τη διαβεβαίωση της Ευρωπαϊκής Οικονομικής και Κοινωνικής Επιτροπής ότι στις εκκαθαρίσεις των δαπανών ταξιδιού δεν προέκυψαν πλέον κανενός είδους παρατυπίες·

4. λαμβάνει υπόψη το γεγονός ότι η Ευρωπαϊκή Οικονομική και Κοινωνική Επιτροπή ενέκρινε στις 10 Δεκεμβρίου 2003 το Καθεστώς για τα μέλη της. Ζητεί από το Ελεγκτικό Συνέδριο να γνωμοδοτήσει όσον αφορά τις δημοσιονομικές επιπτώσεις των ρυθμίσεων που προβλέπει το εν λόγω καθεστώς, και ζητεί από το Ελεγκτικό Συνέδριο να υποβάλει τη γνωμοδότηση αυτή το βραδύτερο στο πλαίσιο της ετησίας εκθέσεώς του για το 2003·

5. χαιρετίζει το γεγονός ότι η ΕΟΚΕ έδωσε λόγο για τον βαθμό κατά τον οποίο εκπληρώθηκαν οι στόχοι που είχε η ίδια θέσει για τη χρονική περίοδο 1998-2002 [4]. Είναι πεπεισμένο ότι η κριτική αξιολόγηση των δραστηριοτήτων της είναι ο λόγος για τον οποίο οι εργασίες της ΕΟΚΕ έχουν θετικότερο αντίκτυπο στην κοινή γνώμη.

6. ευχαριστεί την ΕΟΚΕ για την έκθεση προόδου της ανακαίνισης στο κτήριο Belliard με ημερομηνία 26 Ιουνίου 2003 [5]. Σύμφωνα με αυτήν, το κτήριο Belliard θα παραδοθεί στις 31 Μαΐου 2004. Ζητεί ωστόσο εξηγήσεις σχετικά με τη γνωμοδότηση του οικονομικού ελεγκτή για την εκτέλεση του προϋπολογισμού του 2002: "Διαπιστώθηκαν και γνωστοποιήθηκαν αδυναμίες στη διαχείριση του φακέλου "Belliard" με αποτέλεσμα τον ελλιπή έλεγχο ορισμένων ζητημάτων του φακέλου εκ μέρους των δύο επιτροπών" [6]·

7. χαιρετίζει το γεγονός ότι και οι δύο επιτροπές κατόρθωσαν να προβούν εγκαίρως σε καταβολές στον ιδιοκτήτη του κτιρίου Belliard, Cofinimmo, με αποτέλεσμα να μειωθούν τα χρέη ταχύτερα·

8. ερωτά την ΕΟΚΕ αν ενεργοποίησε την απογραφή πάγιων περιουσιακών στοιχείων το 2002 και αν το Ελεγκτικό Συνέδριο ήλεγξε την απογραφή παγίων περιουσιακών στοιχείων, όπως ζήτησε το Κοινοβούλιο [7].

[1] ΕΕ C 286 της 28.11.2003, σ. 1.

[2] ΕΕ L 356 της 31.12.1977, σ. 1.

[3] ΕΕ L 248 της 16.9.2002, σ. 1.

[4] Οι δραστηριότητες της γραμματείας της ΕΟΚΕ κατά την περίοδο 1998-2002, έκθεση που υποβλήθηκε στο Προεδρείο στις 17 Σεπτεμβρίου 2002·

[5] Σημείωμα υπόψη της επιτροπής ελέγχου του προϋπολογισμού σχετικά με την πρόοδο όσον αφορά το κτήριο Belliard, 26 Ιουνίου 2003.

[6] Απάντηση στο ερωτηματολόγιο, ερώτημα 4, γενικό μέρος.

[7] Ψήφισμα της 8ης Απριλίου 2003, παράγραφος 8 (ΕΕ L 148 της 16.6.2003, σ. 55).

--------------------------------------------------